ผู้ถือหุ้น EKH เคาะเพิ่มทุนพีพี “RAM-หมอวิน” ถือหุ้นรวม 6% เสริมแกร่งโรงพยาบาล
ผู้ถือหุ้น EKH เคาะเพิ่มทุนพีพี 40 ล้านหุ้น  หรือคิดเป็น 6.25% จัดสรรให้ RAM จำนวน 35 ล้านหุ้น “หมอวิน” จำนวน 5 ล้านหุ้น เสริมแกร่งฐานทุน รองรับการขยายธุรกิจโรงพยาบาล
ผู้ถือหุ้น  เคาะเพิ่มทุนพีพี 40 ล้านหุ้น  หรือคิดเป็น 6.25% จัดสรรให้ RAM จำนวน 35 ล้านหุ้น “หมอวิน” จำนวน 5 ล้านหุ้น หวังเสริมแกร่งธุรกิจโรงพยาบาล
30 มิ.ย. 2565

นายแพทย์อำนาจ เอื้ออารีมิตร กรรมการและผู้อำนวยการโรงพยาบาล บริษัท เอกชัยการแพทย์ จำกัด (มหาชน) หรือ EKH ผู้ประกอบธุรกิจสถานพยาบาลเอกชนในจังหวัดสมุทรสาคร เปิดเผยว่า ที่ประชุมวิสามัญผู้ถือหุ้นบริษัทฯครั้งที่ 1/2565 มีมติอนุมัติการเพิ่มทุนจดทะเบียนของบริษัทฯ จำนวน 20,000,000 บาท จากทุนจดทะเบียนภายหลังการจ่ายหุ้นปันผลจำนวน 389,999,780.50 บาท เป็นทุนจดทะเบียนจำนวน 409,999,780.50 บาท  มูลค่าที่ตราไว้หุ้นละ 0.50 บาท โดยการออกหุ้นสามัญเพิ่มทุนจำนวน 40,000,000 หุ้น คิดเป็นสัดส่วนรวม 6.25%  โดยจัดสรรให้บุคคลในวงจํากัด (Private Placement) ได้แก่ บริษัท โรงพยาบาลรามคำแหง จำกัด (มหาชน) หรือ RAM จำนวน 35 ล้านหุ้น และนายแพทย์รัชต์ชยุตม์ จีระพรประภา หรือ “หมอวิน” จำนวน 5 ล้านหุ้น  ซึ่งราคาเสนอขายหุ้นเท่ากับ 7.20 บาทต่อหุ้น
สำหรับวัตถุประสงค์ของการเพิ่มทุนในครั้งนี้ เพื่อเสริมความแข็งแกร่งทางด้านการเงินในระยะยาว และเป็นการหาพันธมิตรทางธุรกิจที่แข็งแกร่ง ถือเป็นการสร้างภาพลักษณ์ที่ดีให้กับบริษัทฯ รวมถึงเพิ่มประสิทธิภาพในการจัดหาทรัพยากรทางการแพทย์ อาทิ ยา เวชภัณฑ์ และอุปกรณ์ทางการแพทย์
อีกทั้งเป็นการสร้างจุดแข็งให้กับบริษัทฯ โดยการเพิ่มบุคลากรทางการแพทย์ เพิ่มศักยภาพในการให้บริการมากขึ้น  โดยเฉพาะศูนย์อุบัติเหตุและแผนกศัลยกรรมกระดูกและข้อ ซึ่งมีผู้เข้ารับบริการและมีรายได้เป็นอันดับต้นของโรงพยาบาล อีกทั้งเป็นการรองรับการให้บริการในโรงพยาบาลคูน ซึ่งเป็นโรงพยาบาลเฉพาะทางสำหรับผู้สูงอายุ โดยในไตรมาส 3/65 บริษัทฯ เตรียมเปิดให้บริการ คาดว่าจะช่วยสร้างรายได้เพิ่มขึ้นประมาณ 70-80 ล้านบาทต่อปี
นอกจากนี้ทำให้บริษัทฯ มีเงินทุนสำหรับการขยายโรงพยาบาลในปัจจุบัน การลงทุนในอุปกรณ์ทางการแพทย์ การลงทุนโรงพยาบาลแห่งใหม่ และธุรกิจด้านการแพทย์อื่น ๆ อันเป็นการเสริมความแข็งแกร่งให้ธุรกิจหลักของโรงพยาบาล ซึ่งคาดว่าจะมีโครงการเกิดขึ้นในอนาคตภายใน 3 ปี  ทำให้บริษัทฯ มีมูลค่าทางบัญชี (Book Value) สูงขึ้นประมาณร้อยละ 27  ซึ่งจะส่งเสริมความมั่นคงทางการเงินในระยะยาวสำหรับบริษัทต่อไป
“การขายหุ้น PP ครั้งนี้ ทำให้บริษัทฯ มีแหล่งเงินทุนเพิ่มเติม เพื่อใช้รองรับการขยายธุรกิจโรงพยาบาลของบริษัทฯ ในอนาคตให้เป็นไปตามเป้าหมายที่วางไว้  ซึ่งจะช่วยเสริมสร้างความแข็งแกร่งและมั่นคงทางการเงิน ส่งผลให้ธุรกิจของบริษัทฯ เติบโตได้อย่างต่อเนื่องในระยะยาว  โดยบริษัทฯ มีเป้าหมายที่จะขยายส่วนงานด้านสุขภาพต่างๆ รวมถึงลงทุนในธุรกิจที่เกี่ยวข้องกับสุขภาพ เพื่อสร้างมูลค่าเพิ่มและสามารถรองรับการเข้าใช้บริการของประชาชนได้เป็นอย่างดี ซึ่งจะทำให้ธุรกิจของกลุ่มบริษัทฯ มีเสถียรภาพมากขึ้นจากการให้บริการที่ครบวงจร ” นายแพทย์อำนาจ กล่าว